海棠秋
作者：顧禧
朝代：宋

paragraphs: 春風蕩漾花如織，排擯深巖天地窄。
桃李芳菲鬬艷陽，嫣痕盡染胭脂色。
含丹欲吐嬌不勝，獺髓遙分點瓊額。
楊妃睡足口無語，嫁作游絲怨風雨。
花神泣罷還欲訴，不願柔枝薦繁市。
願得常親君子傍，秋深靜綰紫綃粧。
孤桐獨立擎素月，芙蕖零落無輝光。
瑤枝重整臨秋水，蓼蒲歷歷羞無香。
賞心況有雙鳬仙，琴聲夜夜醉嬋娟。
碧霞觴泛海棠醉，曲欄麗影何蹁躚。
君不見南朝百里花無數，郁郁紛紛吐烟霧。
載歲無人禁採樵，丹榦瓊姿盡摧仆。
蘭蕙當門動見鋤，草間惟歎璇霓臥。
茲花勝植瀛蕊苑，一承顧盼猶未晚。
冉冉臨窗如有心，嬛舞清歌樂事遠。
蔓露凝霜色倍妍，夔州何獨無詩篇。
茲花有詩便不朽，吁嗟托根良不偶。